

**KONTROLLI I LARTË I SHTETIT**

**SHPALLJE PËR VENDE TË LIRA PUNE**

Kontrolli i Lartë i Shtetit rihap procedurat për plotësimin e **1 (një)** vendi vakantnë pozicionin:

**- “Auditues i Parë**/**Specialist për Buletinin dhe Statistikat” në Departamentin e Metodologjisë, Planifikimit Strategjik dhe Zhvillimit Profesional –** *diplomuar minimumi në Master Profesional në Shkenca Ekonomike, profili Statistika.*

**I. Kërkesat e përgjithshme**

Kandidatët duhet të plotësojë kërkesat e përgjithshme si më poshtë:

- të jenë shtetas shqiptar;

- të kenë zotësi të plotë për të vepruar;

- të zotërojë gjuhën shqipe, të shkruar dhe të folur;

- të jenë në kushte shëndetësore që e lejojnë të kryejë detyrën përkatëse;

- të mos jenë të dënuar me vendim të formës së prerë për kryerjen e një krimi apo për kryerjen e një kundërvajtjeje penale me dashje;

- të mos ketë masë disiplinore në fuqi;

- ndaj tij/saj të mos jetë marrë masa disiplinore e largimit nga shërbimi civil, që nuk është shuar sipas ligjit.

**II. Kërkesat e veçanta**

**- Për 1 (një) vend në pozicionin “Auditues i Parë**/**Specialist për Buletinin dhe Statistikat” në Departamentin e Metodologjisë, Planifikimit Strategjik dhe Zhvillimit Profesional – diplomuar minimumi në Master Profesional në Shkenca Ekonomike, profili Statistika***.*

Kërkesat për kandidatët që aplikojnë për këtë vend pune janë:

- Të kenë diplomë minimumi të nivelit Master Profesional në Shkenca Ekonomike, profili Statistika;

- Preferohet të kenë eksperiencë pune në fushën e diplomimit;

- Të kenë njohuri të gjuhës angleze;

- Të kenë kualifikime dhe trajnime që lidhen me fushën profesionale;

- Të kenë aftësi të mira komunikuese dhe bashkëpunuese për të punuar në grup.

Kategoria e pagës për këtë vend pune është III-1.

**III. Përshkrimi i punës për pozicionin “Auditues/ Specialist për Buletinin dhe Statistikat në Departamentin e Metodologjisë, Planifikimit Strategjik dhe Zhvillimit Profesional”**

Audituesi/Specialisti për Buletinin dhe Statistikat në Departamentin e Metodologjisë, Planifikimit Strategjik dhe Zhvillimit Profesional kryen këto detyra kryesore:

1. Në bashkëpunim me drejtorin e departamentit, drejtorët e departamenteve të auditimit dhe Drejtorin e Përgjithshëm harton planin vjetor dhe planet mujore të punës audituese, të cilat i paraqiten për miratim Kryetarit të KLSH-së.
2. Për efekt të hartimit të buletinit statistikor, evidentimit të progresit të zbatimit të planit vjetor dhe raportimit në institucione të tjera, përgatit pasqyrën përmbledhëse të gjetjeve të auditimeve në shkallë institucioni dhe harton raportin përmbledhës të institucionit, i cili i paraqitet për miratim Drejtorit të Departamentit.
3. Grumbullon evidencat statistikore 3 mujore të auditimeve të ushtruara dhe raportet 3 mujore të veprimtarisë së të gjitha strukturave të KLSH-së dhe në bashkëpunim me drejtorin e departamentit dhe me drejtorinë e tjera sipas rastit, harton raportin përmbledhës të institucionit.
4. Në bashkëpunim me departamentin përkatës dhe pas rakordimit me koordinatorin për të drejtën e informimit, harton evidencën përmbledhëse të ankesave e kërkesave të ardhura si dhe shqyrtimit të tyre nga strukturat e KLSH-së.
5. Në bashkëpunim me drejtorin e departamentit dhe drejtorët e departamenteve të auditimit grumbullon evidencën statistikore dhe harton raportin përmbledhës të zbatimit të rekomandimeve të lëna nga KLSH çdo 4 muaj dhe e përcjell në institucionin përkatës.
6. Nëpërmjet Shërbimit të Monitorimit të Institucioneve të Pavarura, përditëson në mënyrë periodike të dhënat e Platformës Ndërinstitucionale Online, për zbatimin e rekomandimeve të lëna nga KLSH.
7. Në funksion të zbatimit të planit strategjik, kryen kërkime për përmirësimin, zhvillimin e evidencave statistikore për një paraqitje bashkëkohore.
8. Etj.

**IV. Paraqitja e dokumenteve**

Kandidatët që shprehin interesin për të aplikuar duhet të dorëzojnë këto dokumente:

- Kërkesë;

- Jetëshkrimin e përditësuar me të dhëna të plota në Gjuhën Shqipe;

- Fotokopje të noterizuar të diplomës së nivelit Bachelor dhe Master së bashku me listën e notave;

- Diplomat që janë marrë jashtë vendit, duhet të jenë njohur paraprakisht sipas legjislacionit në fuqi për njehsimin e diplomave;

- Fotokopje e librezës së punës ose vërtetim për bazën e vlerësuar;

- Fotokopje të letërnjoftimit;

- Vërtetim të gjendjes shëndetësore;

- Vërtetim të gjendjes gjyqësore;

- Dokument që vërteton se nuk ka çështje gjyqësore në ngarkim;

- Dokument që vërteton se në ngarkim të tij nuk është regjistruar një procedim penal;

- Referenca nga punëdhënës të mëparshëm;

- Vërtetim nga punëdhënësi që nuk kanë masa disiplinore;

- Për kandidatët që gëzojnë statusin e Nëpunësit Civil:

- Vërtetim që nuk kanë masë disiplinore në fuqi;

 - Vlerësimin e fundit të performancës në punë “Mirë” apo “Shumë mirë”;

- Çdo dokument tjetër që vërteton plotësimin e kushteve të sipërcituara, si njohuritë e gjuhës së huaj, trajnimeve, kualifikimeve, arsim shtesë si dhe vlerësime pozitive të përmendura në jetëshkrim.

***Dokumentet duhet të dorëzohen në KLSH, brenda datës 30.09.2025.***

***Mosparaqitja e të gjithë dokumenteve të kërkuara përbën shkak për skualifikim të kandidatit.***

**V. Faza e verifikimit paraprak**

Në faqen zyrtare të KLSH-së [*www.klsh.org.al*](http://www.klsh.org.al) më datë **03.10.2025** do të bëhet shpallja e listës së verifikimit paraprak për kandidatët që plotësojnë kriteret e shpallura të vendit të punës. Kandidatët që nuk do të kualifikohen do të njoftohen me email po në të njëjtën ditë. Njoftimi do të dërgohet për publikim edhe në portalin Shërbimi Kombëtar i Punësimit.

**VI. Konkurrimi**

*Kandidatët do të vlerësohen me shkrim mbi njohuritë në lidhje me*:

- Kushtetutën e Republikës së Shqipërisë;

- Ligjin nr. 154/2014 datë 27.11.2014 “*Për organizimin dhe funksionimin e Kontrollit të Lartë të Shtetit*”;

*-* Ligjin nr. 152/2013, “*Për Nëpunësin Civil*”, i ndryshuar;

- Ligjin nr. 9131, datë 08.09.2003, “*Për rregullat e etikës në administratën publike*”;

- Kodin e Procedurave Administrative të Republikës së Shqipërisë;

- Strategjinë e Zhvillimit të KLSH-së;

- Rregulloren e Procedurave të Auditimit të KLSH-së;

- Standardet ndërkombëtare të auditimit INTOSAI;

- Manualet e auditimit që zbaton KLSH;

- Kodin Etik të KLSH-së.

*Kandidatët gjatë intervistës së strukturuar me gojë do të vlerësohen lidhur me:*

- Njohuritë, aftësitë dhe kompetencën lidhur me përshkrimin e pozicionit të punës;

- Kuptueshmërinë e rregullave dhe procedurave të punës në KLSH referuar rregulloreve të sipër cituara;

- Kuptueshmërinë teorike të standardeve ndërkombëtare të auditimit INTOSAI, apo manualeve të auditimit të KLSH-së;

- Eksperiencat e tyre të mëparshme lidhur me pozicionin e punës;

- Motivimi dhe pritshmëritë e tyre për karrierën.

**VII. Fazat dhe mënyra e vlerësimit të kandidatëve**

Kandidatët do t’i nënshtrohen fazave të vlerësimit si, verifikimi paraprak dhe vlerësimi i kandidatëve.

Verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Vlerësimi i kandidatëve, përfshin:

a) vlerësimi i jetëshkrimit (arsimimi, përvoja, trajnime të lidhura me fushën);

b) vlerësimi me shkrim;

c) intervista e strukturuar me gojë.

Kandidatët duhet të grumbullojnë mbi 50% të pikëve të testit me shkrim me qëllim që të kualifikohen për procesin e vlerësimit të jetëshkrimit. Pas vlerësimit edhe të jetëshkrimit, vetëm kandidatët që kanë grumbulluar mbi 60% të pikëve nga vlerësimi me shkrim dhe vlerësimi i jetëshkrimit së bashku, kualifikohen për intervistën e strukturuar me gojë.

Në përfundim të procesit të vlerësimit vetëm kandidatët që do të grumbullojnë mbi 70% të pikëve totale do të shpallen fitues.

**VIII. Njoftimi i kandidatëve**

Në faqen zyrtare të KLSH-së, [*www.klsh.org.al*](http://www.klsh.org.al) më datë **03.10.2025** do të bëhet shpallja e listës së verifikimit paraprak, data mbi zhvillimin e testimit me shkrim, ndërsa në vijimësi duke respektuar afatet e përcaktuara në kuadrin ligjor për nëpunësin civil, do të shpallen datat e zhvillimit të intervistës së strukturuar. Kandidatët që nuk do të kualifikohen do të njoftohen me email në çdo fazë të procesit. Njoftimi do të dërgohet për publikim edhe në portalin Shërbimi Kombëtar i Punësimit.

**Konkurrimi është i hapur për nëpunës civil dhe për kandidatë jashtë shërbimit civil. Të gjithë kandidatët do t’i nënshtrohen procedurave të konkurrimit të Kontrollit të Lartë të Shtetit.**

**KONTROLLI I LARTË I SHTETIT**